bluuebunny/crossref_metadata_2025 huggingface dataset:
Φράγματα, προσεγγίσεις και ιδιότητες μονοτονίας στη θεωρία κινδύνων
Authors: Ψαρράκος Γεώργιος
Published: January 2014

Η παρούσα διατριβή πραγματεύεται δύο μοντέλα της θεωρίας κινδύνων που είναι γνωστά ως το κλασσικό και το ανανεωτικό μοντέλο. Στο κεφάλαιο 2 δίνονται οι βασικές έννοιες και γνωστά αποτελέσματα που θα χρησιμοποιηθούν στα επόμενα κεφάλαια. Ειδικότερα περιγράφεται το κλασσικό και το ανανεωτικό μοντέλο της θεωρίας κινδύνων. Επίσης, δίνεται η έννοια του συντελεστή προσαρμογής και μερικά παραδείγματα εύρεσης της πιθανότητας χρεοκοπίας. Οι ελλειμματικές ανανεωτικές εξισώσεις και οι κλάσεις κατανομών αξιοπιστίας παίζουν σημαντικό ρόλο στην ανάλυση για την εξαγωγή νέων αποτελεσμάτων που υπάρχουν στα επόμενα κεφάλαια. Το ανανεωτικό μοντέλο είναι φυσιολογική γενίκευση του κλασσικού μοντέλου. Όπως φαίνεται και από τον τίτλο της παρούσας διατριβής, θα μελετηθούν φράγματα, ασυμπτωτικά αποτελέσματα και ιδιότητες μονοτονίας στο κλασσικό και στο ανανεωτικό μοντέλο. Υπάρχουν πλήθος φραγμάτων για την πιθανότητα χρεοκοπίας. Επίσης, υπάρχουν πολλές εργασίες στις οποίες δίνονται ασυμπτωτικά αποτελέσματα για κατανομές με βαριά ουρά. Σε αντίθεση με τα φράγματα και τα ασυμπτωτικά αποτελέσματα, για τη μονοτονία ποσοτήτων δεν υπάρχουν πολλές αναφορές. Στο κεφάλαιο 2 δίνονται οι βασικές έννοιες και γνωστά αποτελέσματα που θα χρησιμοποιηθούν στα επόμενα κεφάλαια. Τέλος δίνονται οι ορισμοί των υποεκθετικών κατανομών.
Διαχείριση φυσικών πληθυσμών ζώων και κίνδυνος εξαφάνισης
Authors: Τουλούμης Κωνσταντίνος
Published: January 2014

Το βασικό επιστημονικό ζήτημα που πραγματεύεται η διδακτορική αυτή διατριβή αφορά τις στρατηγικές επιβίωσης και διατήρησης των φυσικών πληθυσμών των ζώων υπό τις ιδιαίτερες συνθήκες του Μεσογειακού οικοσυστήματος. Ως υπόθεση εργασίας θέτουμε ότι οι πληθυσμοί αναπτύσσουν τις στρατηγικές ιστορίας ζωής σε αλληλεπίδραση με το περιβάλλον τους, μέσα από μηχανισμούς που συνδέουν τη δημογραφία τους με τα βασικά χαρακτηριστικά του περιβάλλοντος. Προκειμένου να εξετάσουμε τις στρατηγικές ιστορίας ζωής των μεσογειακών πληθυσμών ζώων προτείνουμε ένα χρονομεταβλητό, στοχαστικό, μεταπληθυσμιακό μοντέλο τύπου Leslie το οποίο ενσωματώνει τα βασικά χαρακτηριστικά των Μεσογειακών οικοσυστημάτων. Η εφαρμογή του μοντέλου γίνεται επί ενός πρότυπου πληθυσμού εδαφικού αρθροπόδου, με δεδομένα που έχουν επιλεγεί κατάλληλα ώστε να του προσδίδουν τα βασικά χαρακτηριστικά των μεσογειακών πληθυσμών. Μέσα από προσομοιώσεις του μοντέλου, εξετάζουμε τη δυναμική των μεσογειακών πληθυσμών υπό συνθήκες χωρικής ετερογένειας (μεταπληθυσμιακό μοντέλο) και τυχαιότητας (περιβαλλοντική και δημογραφική στοχαστικότητα), το ρόλο της διασποράς στη δυναμική των εδαφικών αρθροπόδων, καθώς και τις στρατηγικές επιβίωσης που ακολουθούν οι πληθυσμοί αυτοί. Στο τρίτο κεφάλαιο εστιάζουμε στη φαινολογία των μεσογειακών αρθροπόδων, στην ποικιλία των φαινολογικών αντιδράσεων που εμφανίζουν τα είδη προκειμένου να ανταπεξέρθουν στις αντιξοότητες του περιβάλλοντος, καθώς και στο πως μεταβάλλονται οι στρατηγικές τους σε σχέση με τη δημογραφία τους. Τα αποτελέσματά μας υποδηλώνουν ότι οι μεσογειακοί πληθυσμοί έχουν αναπτύξει ένα καλά οργανωμένο πρόγραμμα ιστορίας ζωής βασιζόμενα στα συντηρητικά και τα κομφορμιστικά στοιχεία του κύκλου ζωής τους, γεγονός που γίνεται εμφανές και από την απόκρισή τους στα στοχαστικά φαινόμενα που επιδρούν επί της δυναμικής τους. Οι προσαρμογές αυτές επιτρέπουν τη βέλτιστη εκμετάλλευση των περιορισμένων και εποχικά μεταβαλλόμενων πόρων, και μέσω αυτής τη διατήρηση των πληθυσμών στο πεδίο υπό τους περιορισμούς του μεσογειακού περιβάλλοντος. Η γνώση σχετικά με τις στρατηγικές ιστορίας ζωής των μεσογειακών πληθυσμών αποτελεί απαραίτητο στοιχείο προκειμένου να είναι εύστοχες και αποδοτικές οι διαχειριστικές πρακτικές που εφαρμόζονται για τη μείωση του κινδύνου εξαφάνισής τους.
Υλικά απορρόφησης ηλεκτρομαγνητικής ακτινοβολίας σε μικροκυματικές συχνότητες για τηλεπικοινωνιακές εφαρμογές
Authors: Στεργίου Χαράλαμπος
Published: January 2014

Αντικείμενο αυτής της διδακτορικής διατριβής είναι η παρασκευή και ο χαρακτηρισμός νέων φεριμαγνητικών υλικών απορρόφησης των ηλεκτρομαγνητικών κυμάτων, καθώς και η συμμετοχή τους στη ρεαλιστική σχεδίαση επίπεδων διατάξεων μείωσης της ανακλαστικότητας. Για το σκοπό αυτό, παρασκευάστηκε και μελετήθηκε η νέα σειρά εξαγωνικών φεριτών SrCo2-W με τη μερική υποκατάσταση του Co από Ni και του Sr από La, με ιδιαίτερο προσανατολισμό σ’εκείνες τις ιδιότητες που σχετίζονται με την απορρόφηση ηλεκτρομαγνητικών κυμάτων μικροκυματικών συχνοτήτων. Από τη μελέτη αυτή κατ’αρχήν επιβεβαιώθηκε ο σχηματισμός των εξαφεριτών τύπου-W από την αντίδραση ενδιάμεσων φάσεων (κυβικών και εξαγωνικών φεριτών τύπου-Μ ή Ζ). Ταυτόχρονα, βρέθηκε ότι η σύνθεση μονοφασικών δοκιμίων απαιτεί την τροποποίηση της στοιχειομετρίας (περίσσεια Sr ή δομικών μονάδων εξαφερίτη Μ), ενώ η προσθήκη των ατόμων υποκατάστασης, Ni και La, επιβάλλει την αύξηση της θερμοκρασίας και του χρόνου ανόπτησης. Για μικρές τιμές των υποκαταστάσεων, οι συνθέσεις αυτές διατηρούν υψηλές τιμές μαγνήτισης κόρου και χαμηλό συνεκτικό πεδίο. Οι μεταβολές αυτές αποδίδονται στην έμφυτη τάση των δύο στοιχείων υποκατάστασης για αλλαγή της ανισοτροπίας της ένωσης SrCo2-W από επίπεδη σε αξονική. Για την ίδια περιοχή συνθέσεων, παρατηρήθηκε μείωση της συχνότητας συντονισμού από 17 GHz σε 6 - 14 GHz και αύξηση των μαγνητικών απωλειών, που επίσης σχετίζονται με την αλλαγή της διεύθυνσης ανισοτροπίας. Διαμορφώνεται λοιπόν μία ευνοϊκή μεταβατική περιοχή, όπου λαμβάνει χώρα η απρόσκοπτη κίνηση των μαγνητικών ροπών σε μία πιθανά κωνική επιφάνεια εύκολης μαγνήτισης. Από την ανάλυση των μονοστρωματικών διατάξεων προέκυψε ότι η προσαρμογή στους τυπικούς φερίτες επιτυγχάνεται μέσω δύο μηχανισμών, των υψηλών απωλειών (συμπαγή) και του γεωμετρικού τύπου-λ/4 (σύνθετα). Στα υλικά που μελετήθηκαν εμφανίζονται σημαντικές απώλειες ανάκλασης, λόγω του μηχανισμού λ/4, ενώ η προσθήκη Ni και La οδηγεί στην εμφάνιση των μέγιστων απωλειών σε χαμηλότερες συχνότητες και για μικρότερα πάχη στρώσης. Για τη σχεδίαση πολυστρωματικών διατάξεων χρησιμοποιήθηκε Γενετικός Αλγόριθμος και σχηματίστηκαν δύο συναρτήσεις κόστους, που προσφέρουν ευελιξία στη σχεδίαση και υψηλή πιθανότητα σύγκλισης. Στα πλαίσια της ρεαλιστικής προσέγγισης, χρησιμοποιήθηκαν τα υλικά που παρασκευάστηκαν και σχεδιάστηκαν διατάξεις με οξύτατο συντονισμό σε όλο το εύρος 7.5 - 18 GHz. Επιπλέον, βρέθηκαν οι διατάξεις με την ελάχιστη ευαισθησία στα σφάλματα των πραγματικών διαστάσεων των στρωμάτων.
Ψηφιακή επεξεργασία ομιλίας με εφαρμογή στην αναγνώριση συναισθημάτων
Authors: Κώττη Μαργαρίτα
Published: January 2014

Στη διατριβή παρουσιάζονται 3 συστήματα ανίχνευσης διαλόγου. Για πρώτη φορά στη διεθνή βιβλιογραφία γίνεται ανίχνευση διαλόγου από το ηχητικό κανάλι. Χρησιμοποιούνται συναρτήσεις δείκτη. Υπολογίζεται η ετεροσυσχέτιση και η φασματική πυκνότητα ισχύος. Γίνεται εκτίμηση του μοντέλου της διάρκειας ομιλίας ενός ομιλητή και δημιουργείται βάση από σκηνές με διάλογο και χωρίς διάλογο από ταινίες. Στη συνέχεια πραγματοποιείται κατάτμηση ομιλητών με το κριτήριο πληροφορίας κατά Bayes. Προτάθηκε η εκμετάλλευση της κατανομής της διάρκειας ομιλίας καθώς και η επιλογή των πιο διακριτικών συντελεστών χάσματος σε κλίμακα Mel. Μετασχηματίστηκε το κριτήριο πληροφορίας κατά Bayes μέσω κεντραρίσματος και ταυτόχρονης διαγωνιοποίησης. Η ισοδύναμη μετασχηματισμένη μορφή είναι πιο αποδοτική σε ταχύτητα, μνήμη και υπολογιστική ισχύ από τη συμβατική. Επιπροσθέτως, η μορφή αυτή ελέγχθηκε για το πρόβλημα κατάτμησης σε φθόγγους. Για το πρόβλημα της αναγνώρισης φύλου από ομιλία συναισθηματικώς φορτισμένης πραγματοποιήθηκε εξαγωγή 1418 χαρακτηριστικών. Eπισημειώθηκαν 2 βάσεις συναισθηματικώς φορτισμένης ομιλίας. Δημιουργήθηκε μία από τις λίγες βάσεις αυθόρμητης συναισθηματικώς φορτισμένης ομιλίας από κέντρο εξυπηρέτησης στην ελληνική.
Οι επιπτώσεις της ισχύος και του τύπου της οργανωσιακής κουλτούρας στην αποτελεσματικότητα και την καινοτομικότητα των επιχειρήσεων
Authors: Σαχινίδης Αλέξανδρος
Published: January 2014

Οι εκατοντάδες των μελετών που δημοσιεύτηκαν κατά τα τελευταία είκοσι πέντε χρόνια, με θέμα την οργανωσιακή κουλτούρα, κατόρθωσαν να εισαγάγουν τον όρο στο καθημερινό λεξιλόγιο των στελεχών των επιχειρήσεων, και να ρίξουν άπλετο φως σε πολλές από τις διαστάσεις και τις πτυχές της έννοιας. Ένας από τους ισχυρισμούς της πλειοψηφίας των ερευνητών κατά τη δεκαετία του ’80, ήταν ότι η ισχυρή κουλτούρα είναι «εκ των ουκ άνευ» για την επιτυχή πορεία μιας επιχείρησης. Ορισμένοι ερευνητές, στη συνέχεια, αμφισβήτησαν τον ισχυρισμό αυτό, θέτοντας το ερώτημα : «Γιατί κάποιες ισχυρές κουλτούρες οδηγούν σε επιτυχία ενώ άλλες σε αποτυχία;» Έχοντας αρκετά παραδείγματα από την αγορά, με την πάροδο του χρόνου, η ονομαζόμενη «Υπόθεση της Ισχυρής Κουλτούρας» παρουσιάζει σοβαρές αδυναμίες στη στήριξή της. Η παρούσα διατριβή, με βάση το μοντέλο των ανταγωνιζομένων αξιών, εξετάζει τις επιπτώσεις τόσο της ισχύος όσο και του περιεχομένου της κουλτούρας ως προς την αποτελεσματικότητα των επιχειρήσεων, σε συνάρτηση με το περιβάλλον και το μέγεθος της επιχείρησης. Επίσης, διερευνάται η επίδραση της ισχύος της κουλτούρας στην καινοτομικότητα της οργάνωσης, σε σχέση με το εξωτερικό περιβάλλον, όπως και η σχέση καινοτομικότητας και αποτελεσματικότητας. Στην παρούσα μελέτη εξετάστηκε ένα δείγμα από 110 Ελληνικές μικρομεσαίες επιχειρήσεις, από τις οποίες συνολικά 504 άτομα συμπλήρωσαν αντίστοιχα έγκυρα ερωτηματολόγια. Οι επιχειρήσεις που μετείχαν στη μελέτη κυμαίνονται σε μέγεθος, όσον αφορά τον αριθμό του προσωπικού τους, από 20 έως 250 μέλη και προέρχονται από διάφορους τομείς της αγοράς. Τέλος, από τα αποτελέσματα της μελέτης αποδείχθηκε ότι οι ισχυρές κουλτούρες δεν αυξάνουν την αποτελεσματικότητα των επιχειρήσεων σε σύγκριση με τις μέσης ισχύος κουλτούρες, άσχετα από τον τύπο και το περιβάλλον της οργάνωσης, όσον αφορά τουλάχιστον το συγκεκριμένο δείγμα επιχειρήσεων. Παράλληλα, επιβεβαιώνονται τα ευρήματα από προηγούμενες έρευνες σχετικά με την θετική σχέση μεταξύ της καινοτομικότητας και της αποτελεσματικότητας μιας επιχείρησης, άσχετα από το περιβάλλον στο οποίο δραστηριοποιείται.
H συμβολή των φυτολίθων στην αναγνώριση της χρήσης του χώρου στην προϊστορία
Authors: Τσαρτσίδου Γεωργία
Published: January 2014

Η παρούσα διατριβή μελετά τους φυτόλιθους σε ένα εθνογραφικό περιβάλλον (Σαρακηνή) και μια νεολιθική θέση (Μάκρη) της Θράκης με σκοπό την αναγνώριση των ανθρώπινων δραστηριοτήτων στο χώρο και στο χρόνο. Πολύτιμος σύμμαχος της συγκεκριμένης μελέτης υπήρξε η συλλογή αναφοράς φωτολίθων από σύγχρονα φυτά της Ελλάδας που οργανώθηκε στα πλαίσια της διατριβής. Τα αποτελέσματα απέδειξαν ότι αναφορικά με τα φυτά. τα αγρωστώδη παράγουν το μεγαλύτερο αριθμό φυτολίθων, η αναγνώριση των οποίων φτάνει στο επίπεδο του είδους. Τα φυτολιθικά σύνολα από τα ιζήματα της Σαρακηνής επιβεβαίωσαν τη σπουδαιότητα των φυτολίθων ως εργαλείου αναγνώρισης χώρων δραστηριότητας σε μια γεωργοκτηνοτροφική κοινότητα. Τα δεδομένα της Σαρακηνής αποτέλεσαν αρχείο άντλησης ιδεών για την αναγνώριση των χώρων δραστηριότητας στη Νεολιθική Μάκρη. Πρόκειται για ένα γεωργοκτηνοτροφικό οικισμό που κατοικείται όλη τη διάρκεια του έτους και παράγει και καταναλώνει σιτηρά (κριθάρι - σιτάρι).
Μελέτη της λειτουργίας της αριστερής κοιλίας και συσχέτιση με τα νατριουρητικά πεπτίδια σε ασθενείς με ομόζυγη β-μεσογειακή αναιμία
Authors: Χαμοδράκα Ευτυχία
Published: January 2014

Η ομόζυγη β-μεσογειακή αναιμία είναι μία μοναδική νόσος, η οποία χαρακτηρίζεται από αμιγή διαστολική δυσλειτουργία, ήδη από πρώιμα στάδια της νόσου, που οφείλεται κυρίως στην χρόνια φόρτιση με σίδηρο. Τα νατριουρητικά πεπτίδια είναι ευαίσθητοι δείκτες δυσλειτουργίας της αριστεράς κοιλίας με διαγνωστική και προγνωστική αξία. Σκοπός της παρούσας εργασίας ήταν η μελέτη των επιπέδων των νατριουρητικών πεπτιδίων (ΝΤ-proBNP και ΒΝΡ) σε ασθενείς με ομόζυγη β-μεσογειακή αναιμία και φυσιολογική συστολική λειτουργία Μέθοδος: Στην μελέτη συμπεριλήφθηκαν εβδομήντα ασθενείς με ομόζυγη β-θαλασσαιμία και φυσιολογική συστολική λειτουργία αριστερής κοιλίας (μέση ηλικία: 27.2±12.5 έτη) και 35 υγιείς μάρτυρες (μέση ηλικία: 25.5±10.1 έτη). Οι ασθενείς και οι μάρτυρες υποβλήθηκαν σε πλήρη κλινικό και ηχωκαρδιογραφικό έλεγχο και σε αιμοληψία για προσδιορισμό των επιπέδων ΝΤ-proBNP και ΒΝΡ. Οι ασθενείς χωρίσθηκαν σε 3 ομάδες αναλόγως του λόγου Ε/Ε΄: oμάδα Α (ασθενείς χωρίς διαστολική δυσλειτουργία): E/E΄<8, ομάδα Β: E/E΄=8-15 (ασθενείς με πιθανή διαστολική δυσλειτουργία), ομάδα Γ: E/E΄>15 (ασθενείς με τεκμηριωμένη διαστολική δυσλειτουργία). Αποτελέσματα: Τα επίπεδα ΝΤ proBNP και BNΡ ήταν αυξημένα στους ασθενείς με β-μεσογειακή αναιμία σε σύγκριση με τους υγιείς μάρτυρες (469±171 έναντι 279±46 pmol/l, p<0.001 και 34 ± 6 έναντι 9 ± 3 pg/ml, p<0.001 αντίστοιχα). Τα επίπεδα του NT-proBNP παρουσίασαν στατιστικά σημαντική αύξηση στην ομάδα Γ (Ε/Ε΄>15) η οποία ανιχνεύθηκε από την δεύτερη (ενδιάμεση) ομάδα (Α έναντι Β ομάδας, p<0.05, ANOVA p= 0.002). Τα επίπεδα του ΒΝΡ ήταν επίσης υψηλότερα στην ομάδα Γ σε σχέση με τις άλλες δύο ομάδες, αλλά δεν υπήρχε στατιστικά σημαντική διαφορά μεταξύ των ομάδων Α και Β. Σε περαιτέρω διαχωρισμό του πληθυσμού των ασθενών αναλόγως της ηλικίας σε δεκαετίες, η αύξηση του ΝΤ-proBNP ήταν στατιστικά σημαντική από την τρίτη δεκαετία, ενώ η αύξηση του λόγου Ε/Ε΄ και του ΒΝΡ άρχισε να γίνεται στατιστικά σημαντική από την τέταρτη δεκαετία. Οι ασθενείς με ομόζυγη β-μεσογειακή αναιμία και επίπεδα NT-proBNP <467.5 pmol/l (ΑUC=0.97, p<0.001) είχαν πιθανότητα να έχουν φυσιολογική διαστολική λειτουργία (Ε/Ε΄<8) με ευαισθησία 93.7% και ειδικότητα 89.6%. Συμπέρασμα: Tα επίπεδα του ΝΤ-proBNP και ΒΝΡ αυξάνονται στους ασθενείς με ομόζυγη β-μεσογειακή αναιμία και διαστολική δυσλειτουργία της αριστερής κοιλίας. Επιπρόσθετα, το ΝΤ-proBNP είναι δείκτης διάγνωσης πρώιμης διαστολικής δυσλειτουργίας καλύτερος του ΒΝΡ και των συμβατικών και νέων ηχωκαρδιογραφικών δεικτών.
Ποίηση και πραγματικότητα στο Cantar de Mio Cid και στο Διγενή Ακρίτα στην παραλλαγή του El Escorial
Authors: Κιορίδης Ιωάννης
Published: January 2014

Η ΠΑΡΟΥΣΑ ΔΙΔΑΚΤΟΡΙΚΗ ΔΙΑΤΡΙΒΗ ΑΠΟΤΕΛΕΙ ΤΗΝ ΠΡΩΤΗ ΟΛΟΚΛΗΡΩΜΕΝΗ ΣΥΓΚΡΙΤΙΚΗ ΦΙΛΟΛΟΓΙΚΗ ΜΕΛΕΤΗ ΔΥΟ ΑΝΤΙΠΡΟΣΩΠΕΥΤΙΚΩΝ ΔΕΙΓΜΑΤΩΝ ΤΗΣ ΚΑΣΤΙΛΙΑΝΗΣ ΚΑΙ ΤΗΣ ΒΥΖΑΝΤΙΝΗΣ ΕΠΙΚΗΣ ΠΟΙΗΣΗΣ ΑΝΤΙΣΤΟΙΧΑ: ΤΟΥ CANTAR DE MIO CID ΚΑΙ ΤΟΥ ΔΙΓΕΝΗ ΑΚΡΙΤΑ ΣΤΟ ΧΕΙΡΟΓΡΑΦΟ ΤΟΥ ESCORIAL. ΠΡΟΣΕΓΓΙΖΕΙ ΔΥΟ ΠΟΙΗΤΙΚΑ ΚΕΙΜΕΝΑ ΤΟΥ 14ΟΥ ΚΑΙ ΤΩΝ ΜΕΣΩΝ ΤΟΥ 15ΟΥ ΑΙΩΝΑ ΑΝΤΙΣΤΟΙΧΑ, ΠΟΥ ΑΝΗΚΟΥΝ ΣΕ ΔΥΟ ΓΡΑΠΤΕΣ ΕΠΙΚΕΣ ΠΑΡΑΔΟΣΕΙΣ ΠΟΥ ΓΕΝΝΗΘΗΚΑΝ ΠΕΡΙΠΟΥ ΤΗΝ ΙΔΙΑ ΕΠΟΧΗ (12ΟΣ-13ΟΣ ΑΙ). ΣΤΟΧΟΣ ΤΗΣ ΕΡΕΥΝΑΣ ΕΙΝΑΙ Η ΕΞΕΤΑΣΗ ΤΩΝ ΣΤΟΙΧΕΙΩΝ ΤΗΣ ΠΡΑΓΜΑΤΙΚΟΤΗΤΑΣ ΣΤΑ ΔΥΟ ΕΡΓΑ ΚΑΙ Η ΜΕΛΕΤΗ ΤΗΣ ΠΟΙΗΤΙΚΗΣ ΑΞΙΟΠΟΙΗΣΗΣ ΤΟΥΣ. Η ΔΙΑΤΡΙΒΗ ΧΩΡΙΖΕΤΑΙ ΣΕ ΤΡΙΑ ΜΕΡΗ: ΤΟ ΠΡΩΤΟ ΜΕΡΟΣ ΕΧΕΙ ΕΙΣΑΓΩΓΙΚΟ ΧΑΡΑΚΤΗΡΑ. ΣΤΟ ΔΕΥΤΕΡΟ ΜΕΡΟΣ Ο ΜΕΛΕΤΗΤΗΣ ΕΞΕΤΑΖΕΙ ΤΑ ΠΡΟΣΩΠΑ, ΤΙΣ ΙΣΤΟΡΙΚΕΣ ΑΝΑΦΟΡΕΣ, ΤΟΥΣ ΓΕΩΓΡΑΦΙΚΟΥΣ ΟΡΟΥΣ ΚΑΙ ΤΕΛΟΣ, ΣΥΓΚΕΚΡΙΜΕΝΕΣ ΟΨΕΙΣ ΤΗΣ ΚΟΙΝΩΝΙΚΗΣ, ΠΟΛΙΤΙΚΗΣ ΚΑΙ ΟΙΚΟΝΟΜΙΚΗΣ ΖΩΗΣ ΣΤΑ ΔΥΟ ΕΡΓΑ. ΤΑ ΣΥΜΠΕΡΑΣΜΑΤΑ ΠΑΡΑΤΙΘΕΝΤΑΙ ΣΤΟ ΤΡΙΤΟ ΜΕΡΟΣ ΚΑΙ ΣΥΝΟΨΙΖΟΝΤΑΙ ΣΤΑ ΕΞΗΣ: ΚΑΙ ΣΤΙΣ ΔΥΟ ΠΕΡΙΠΤΩΣΕΙΣ Ο ΔΗΜΙΟΥΡΓΟΣ ΔΙΑΘΕΤΕΙ ΜΙΑ ΠΡΑΓΜΑΤΙΚΗ ΒΑΣΗ, ΣΤΗΝ ΟΠΟΙΑ ΣΤΗΡΙΖΕΙ ΤΟ ΜΥΘΟ ΤΟΥ. ΔΡΑ ΜΕ ΑΛΗΘΟΦΑΝΕΙΑ, ΚΙΝΕΙΤΑΙ ΣΤΑ ΟΡΙΑ ΤΟΥ ΠΙΣΤΕΥΤΟΥ. Ο, ΜΕΝ, ΚΑΣΤΙΛΙΑΝΟΣ ΔΗΜΙΟΥΡΓΟΣ ΣΤΗΡΙΖΕΤΑΙ ΚΥΡΙΩΣ ΣΕ ΓΡΑΠΤΕΣ ΠΗΓΕΣ, ΑΛΛΑ ΚΑΙ ΣΤΟ ΝΟΜΙΚΟ ΤΟΥ ΥΠΟΒΑΘΡΟ ΚΑΙ ΔΕΥΤΕΡΕΥΟΝΤΩΣ ΜΟΝΟ ΣΕ ΠΡΟΦΟΡΙΚΕΣ ΠΑΡΑΔΟΣΕΙΣ, ΕΝΩ Ο ΒΥΖΑΝΤΙΝΟΣ ΠΟΙΗΤΗΣ ΧΡΗΣΙΜΟΠΟΙΕΙ ΚΑΤΑ ΚΟΡΟΝ ΤΟ ΠΡΟΦΟΡΙΚΟ ΥΛΙΚΟ ΤΗΣ ΜΙΚΡΑΣΙΑΤΙΚΗΣ ΠΑΡΑΔΟΣΗΣ ΚΑΙ ΣΠΟΡΑΔΙΚΑ ΜΟΝΟ ΚΑΠΟΙΑ ΙΣΤΟΡΙΟΓΡΑΦΙΚΑ ΚΑΙ ΧΡΟΝΟΓΡΑΦΙΚΑ ΣΤΟΙΧΕΙΑ. ΤΑ ΔΥΟ ΕΡΓΑ ΔΙΑΦΟΡΟΠΟΙΟΥΝΤΑΙ ΣΗΜΑΝΤΙΚΑ ΩΣ ΠΡΟΣ ΤΗΝ ΠΟΙΗΤΙΚΗ ΤΕΧΝΙΚΗ. Ο ΚΑΣΤΙΛΙΑΝΟΣ ΔΗΜΙΟΥΡΓΟΣ ΧΕΙΡΑΓΩΓΕΙ ΣΥΝΕΙΔΗΤΑ ΤΟ ΙΣΤΟΡΙΚΟ ΥΛΙΚΟ. ΣΥΝΕΝΩΝΕΙ, ΣΕ ΜΙΑ ΚΑΘΑΡΟΑΙΜΗ ΛΟΓΟΤΕΧΝΙΚΗ ΔΗΜΙΟΥΡΓΙΑ, ΙΣΤΟΡΙΚΑ ΚΑΙ ΜΥΘΙΣΤΟΡΗΜΑΤΙΚΑ ΣΤΟΙΧΕΙΑ ΑΠΟ ΤΗΝ ΕΠΟΧΗ ΤΟΥ ΗΡΩΑ (ΤΕΛΗ 11ΟΥ ΑΙΩΝΑ) ΩΣ ΤΗ ΔΙΚΗ ΤΟΥ (ΤΕΛΗ 12ΟΥ-ΑΡΧΕΣ ΤΟΥ 13ΟΥ). ΔΟΥΛΕΥΕΙ ΟΛΟΚΛΗΡΩΜΕΝΑ ΜΕ ΔΙΠΛΗ ΣΤΟΧΕΥΣΗ: ΝΑ ΕΞΥΨΩΣΕΙ ΤΟΝ ΗΡΩΑ, ΑΛΛΑ ΚΑΙ ΝΑ ΣΤΗΡΙΞΕΙ ΣΥΓΚΕΚΡΙΜΕΝΕΣ ΚΟΙΝΩΝΙΚΟΠΟΛΙΤΙΚΟΟΙΚΟΝΟΜΙΚΕΣ ΣΚΟΠΙΜΟΤΗΤΕΣ ΤΗΣ ΕΠΟΧΗΣ ΣΥΓΓΡΑΦΗΣ. ΑΠΟ ΤΗΝ ΑΛΛΗ ΠΛΕΥΡΑ, Ο ΠΟΙΗΤΗΣ ΤΟΥ ΑΚΡΙΤΑ, ΜΕΤΑΦΕΡΕΙ ΣΤΟ ΕΡΓΟ ΤΟΥ, ΧΩΡΙΣ ΝΑ ΤΟ ΧΕΙΡΑΓΩΓΗΣΕΙ, ΠΡΟΫΠΑΡΧΟΝ, ΚΥΡΙΩΣ, ΥΛΙΚΟ, ΤΟ ΟΠΟΙΟ ΣΥΝΑΡΜΟΖΕΙ ΣΕ ΜΙΑ ΧΑΛΑΡΗ ΒΙΟΓΡΑΦΙΚΗ ΤΑΞΗ. ΌΣΟ ΤΟ ΕΡΓΟ ΠΡΟΧΩΡΑ, Ο ΜΥΘΙΣΤΟΡΗΜΑΤΙΚΟΣ ΧΑΡΑΚΤΗΡΑΣ ΕΝΙΣΧΥΕΤΑΙ. ΣΤΟΧΟΙ ΤΟΥ ΔΗΜΙΟΥΡΓΟΥ ΕΙΝΑΙ Η ΕΞΥΨΩΣΗ ΤΟΥ ΗΡΩΑ, Η ΔΙΑΤΗΡΗΣΗ ΤΟΥ ΗΡΩΙΚΟΥ ΠΝΕΥΜΑΤΟΣ ΚΑΙ Η ΝΟΣΤΑΛΓΙΚΗ ΑΠΕΙΚΟΝΙΣΗ ΕΝΟΣ ΗΔΗ ΧΑΜΕΝΟΥ ΚΟΣΜΟΥ ΤΩΝ ΣΥΝΟΡΩΝ. ΦΑΝΕΡΕΣ ΠΟΛΙΤΙΚΕΣ ΣΤΟΧΕΥΣΕΙΣ ΔΕΝ ΑΝΙΧΝΕΥΟΝΤΑΙ. Η ΑΞΙΟΠΟΙΗΣΗ ΤΟΥ ΥΛΙΚΟΥ ΚΑΙ ΤΩΝ ΣΥΜΠΕΡΑΣΜΑΤΩΝ, ΤΑ ΟΠΟΙΑ Η ΠΑΡΟΥΣΑ ΔΙΑΤΡΙΒΗ ΠΑΡΕΧΕΙ, ΜΠΟΡΕΙ ΝΑ ΔΩΣΕΙ ΤΟ ΕΝΑΥΣΜΑ ΓΙΑ ΝΕΕΣ ΜΕΛΕΤΕΣ ΚΑΙ ΠΕΡΑΙΤΕΡΩ ΣΥΓΚΡΙΤΙΚΗ ΠΡΟΣΕΓΓΙΣΗ ΜΟΤΙΒΩΝ ΚΑΙ ΘΕΜΑΤΩΝ ΠΟΥ ΕΝΥΠΑΡΧΟΥΝ ΣΤΑ ΔΥΟ ΠΟΙΗΜΑΤΑ.
Διαβάθμιση της αποδοτικότητας των ελληνικών πανεπιστημίων
Authors: Κεχαΐδου Ευθυμία
Published: January 2014

Αντικείµενο της ∆ιδακτορικής αυτής ∆ιατριβής είναι ο υπολογισµός και η διαβάθµιση της αποδοτικότητας των Πανεπιστηµιακών Ιδρυµάτων της Ελλάδας. Πιο συγκεκριµένα, θα επιχειρηθεί, χρησιµοποιώντας τις εισροές και εκροές τους, να διακριβωθεί ποια από αυτά ήταν αποδοτικά και ποια όχι. Σκοπός µας είναι να υπολογισθεί η αποδοτικότητά τους και να προβούµε στην διαβάθµισή της βάσει των αποτελεσµάτων που θα προκύψουν. Κεντρικό σημείο της µμελέτης αυτής θα είναι η σύγκριση της αποδοτικότητας των Πανεπιστημίων των κεντρικών πόλεων (Αθήνας, Θεσσαλονίκης) µε τα Περιφερειακά Πανεπιστήμια, καθώς, επίσης, και να επισημανθούν και να τονισθούν οι λόγοι διαφοροποίησής τους. Στόχος της µμελέτης είναι, µετά την επεξεργασία των δεδομένων που θα προκύψουν, να μπορέσει να καθορίσει ποια εκπαιδευτικά ιδρύματα και σε ποιες περιοχές του κέντρου ή της περιφέρειας εμφανίζουν τα καλύτερα ποιοτικά και ποσοτικά αποτελέσματα. […]
Φαινόμενα διασπάσεως σε στερεά μονωτικά υλικά
Authors: Βαρδάκης Γεώργιος
Published: January 2014

Στη διδακτορική διατριβή έγινε μελέτη των ηλεκτρικών δενδριτών στο εσωτερικό των στερεών μονωτικών υλικών. Οι ηλεκτρικοί δενδρίτες αποτελούν μια πολύ σημαντική αιτία υποβάθμισης της μονωτικής ικανότητας των διηλεκτρικών. Μαζί με τις μερικές εκκενώσεις, αποτελούν πρόδρομα φαινόμενα για την ολική διηλεκτρική κατάρρευση του μονωτικού υλικού που οδηγεί φυσικά στην οριστική απώλεια της μονωτικής του ικανότητας. Στη διατριβή, έγινε προσπάθεια να μελετηθεί ο ρόλος των σχισμών αέρος, των μονωτικών σωματιδίων και των αγώγιμων σωματιδίων στο εσωτερικό των στερεών μονωτικών υλικών σε σχέση πάντα με τη διάδοση των ηλεκτρικών δενδριτών. Επιπρόσθετα, με τη βοήθεια της εργαλειοθήκης των μερικών διαφορικών εξισώσεων του MATLAB (Partial Differential Equation Toolbox), τα φορτία χώρου ελήφθησαν υπόψη στην επίλυση των αντιστοίχων εξισώσεων για τον υπολογισμό του ηλεκτρικού πεδίου (Εξισώσεις Laplace και Poisson για απουσία και παρουσία φορτίων χώρου αντίστοιχα). Οι προσομοιώσεις διάδοσης των ηλεκτρικών δενδριτών σε διατάξεις ακίδας-πλάκας και πλάκας-πλάκας (επίπεδα ηλεκτρόδια) λαμβάνουν υπόψη μια τοπική διηλεκτρική διακύμανση της διηλεκτρικής σταθεράς, η οποία και υπεισέρχεται στον υπολογισμό του ηλεκτρικού πεδίου, όπως αυτό υπολογίζεται σε διάφορα κρίσιμα σημεία (π.χ. στην άκρη του δενδρίτη) στο εσωτερικό του στερεού μονωτικού υλικού. Επίσης, στα πλαίσια της διδακτορικής διατριβής, έγινε προσπάθεια να φωτιστούν περισσότερο τα μοντέλα και οι εργασίες των Pedersen για τις μερικές εκκενώσεις και Zeller για την περιοχή των φορτίων χώρου (FLSC). Τέλος αναλύεται η πειραματική διάταξη που αναπτύχθηκε στο εργαστήριο Σ.Η.Ε. του Δ.Π.Θ. και παρουσιάζονται τα αντίστοιχα αποτελέσματα εμφάνισης ηλεκτρικού δενδρίτη σε PMMA.
Δονακίωση (vibrio spp.) σε μονάδες ιχθυοκαλλιεργειών
Authors: Νούσιας Ηρακλής
Published: January 2014

Marine aquaculture is an emerging industrial sector which requires continuous research with scientific and techni­cal developments, and innovations. The world aqua­culture production is constantly increasing. Greece is the leader in production amongst the Mediteranean countries, the main fish species cultured being sea bream (Sparus aurata) and sea bass (Dicentrarchus labrax). Bacterial diseases of fish are the main limiting factor for the viability of marine aquaculture. Vibrionaceae are responsible for the most important of these diseases , especially Vibrio (Listonella) anguillarum and Pasteurella piscicida ( synon. Photobacterium damselae subsp piscicida ). In the present study the natural microflora of the fish and the water of their ongrowing units were studied for a period of 20 months. The scope was to examine its natural variation and its relation with disease outbreaks, especially those that Vibrionaceae were held responsible for. In fact, the total bacterial count of the fish and the water ecosystems of their farms were studied, emphasising the characteristic microorganisms indicators of fecal contamination of waters (Total coliforms, fecal coliforms, streptococci) as well as the anaerobe microorganism indicator Clostridium perfringens and the pathogenic Vibrionaceae in cases of epizootic outbreaks. Finally in the current study we make an evaluation of collected epizootiological data during 17 years of practice in maricultures in Western Greece, as well as an evaluation of mortality rates and treatment effectiveness in disease outbreaks caused by Vibrionaceae . Increase of resistance of the isolated microorganisms in antibiotics is also discussed, in relation with results of researches from different regions of Greece and the Mediterranean
Ανάπτυξη χωρικού συστήματος υποστήριξης αποφάσεων για τη χωρικά καθορισμένη διαχείριση καλλιεργειών
Authors: Παπαδόπουλος Αντώνιος
Published: January 2014

Το αντικείμενο της διατριβής αναφέρεται στο σχεδιασμό, την ανάπτυξη και την εφαρμογή ενός συμβουλευτικού συστήματος λίπανσης για τη Χωρικά Καθορισμένη Διαχείριση Καλλιεργειών (ΧΚΔΚ) υπό τη μορφή ενός Χωρικού Συστήματος Υποστήριξης Αποφάσεων (ΧΣΥΑ). Η σύγχρονη άσκηση της γεωργίας εξαρτάται σε μεγάλο βαθμό από χημικές εισροές, όπως λιπάσματα και προϊόντα φυτοπροστασίας, προκειμένου να επιτύχει υψηλές παραγωγές. Παράλληλα, γεγονός είναι ότι ο έλεγχος της αζωτούχου λίπανσης των αροτραίων ή δενδρωδών καλλιεργειών, αποτελεί μία εξαιρετικά σύνθετη διαδικασία, λόγω του πλήθους των παραμέτρων που επιδρούν επί των συνθηκών αφενός διαθεσιμότητας του αζώτου στο έδαφος και αφετέρου πρόσληψής του από τα φυτά. Η φιλοσοφία ανάπτυξης και υλοποίησης του ΧΣΥΑ βασίζεται στο γεγονός ότι καμία αγροτική περιοχή και θέση δεν παρουσιάζει ακριβώς τις ίδιες ιδιότητες και συνθήκες, όσον αφορά στο έδαφος, το κλίμα και τις εφαρμοζόμενες καλλιεργητικές πρακτικές, σε σχέση με μία άλλη και για το λόγο αυτό δε θα πρέπει να υποβάλλονται στις ίδιες διαχειριστικές πρακτικές. Στην παρούσα διατριβή διερευνάται και προτείνεται μία τέτοια μεθοδολογική προσέγγιση, η οποία τεκμηριώνεται επιστημονικά και έρχεται να καλύψει ορισμένα κενά σχετικά με τη στήριξη των αποφάσεων στη λίπανση των καλλιεργειών. Πιο συγκεκριμένα, το ΧΣΥΑ κάνει χρήση των λειτουργιών, δυνατοτήτων και ευκολιών που προσφέρουν τα Γεωγραφικά Συστήματα Πληροφοριών (Γ.Σ.Π.) σε συνδυασμό με τη Λογική της Ασάφειας, στην υποστήριξη και την εφαρμογή χωρικών αποφάσεων και μέσα από μία αυτοματοποιημένη συστημική μεθοδολογία, αποδίδει συνταγές λίπανσης, τόσο υπό τη μορφή περιγραφικής πληροφορίας, όσο και υπό τη μορφή χαρτών διαχείρισης. Το ΧΣΥΑ συνίσταται σε τέσσερα επιμέρους συστήματα, τα οποία αναλαμβάνουν να διεκπεραιώσουν τη διαδικασία από στοιχεία σε πληροφορία, όπως αυτή εκδηλώνεται στη λήψη χωρικών αποφάσεων λίπανσης. Το πρώτο σύστημα επιτελεί την είσοδο και διαχείριση των δεδομένων εισόδου του ΧΣΥΑ, το δεύτερο και τρίτο σύστημα συνιστούν το αναλυτικό επίπεδο του ΧΣΥΑ και στην ουσία, μέσω αυτών λαμβάνεται η απόφαση για την ποσότητα και τον τύπο του προς χορήγηση λιπάσματος και τέλος το τέταρτο σύστημα έχει επιφορτιστεί με τη λειτουργία της εξόδου και απεικόνισης των χωρικών αποφάσεων. Το προτεινόμενο ΧΣΥΑ επιδιώκει να διαχωρίσει τις καλλιεργούμενες περιοχές, σε διαχειριστικές ζώνες λίπανσης, με βάση τα ιδιαίτερα χαρακτηριστικά τους γνωρίσματα. Με τον τρόπο αυτό, αναγνωρίζονται και διασφαλίζονται οι ήδη παραγωγικές περιοχές με τη μη περαιτέρω επιβάρυνσή τους με χημικά σκευάσματα και παράλληλα, τονώνονται οι μειονεκτούσες θέσεις με ειδικές, ιδιαίτερες και εντοπισμένες συμβουλές λίπανσης. Τέλος, παρέχεται μία σαφής και χρηστική βοήθεια στους παραγωγούς σχετικά με τη λίπανση των καλλιεργειών τους, η οποία όμως βασίζεται σε συγκεκριμένα κριτήρια και τεκμηριώνεται με βάση την επιστημονική γνώση
Συμβολή στην δυναμική των τροχοφόρων οχημάτων
Authors: Χατζηκομής Χριστόφορος
Published: January 2014

Στη παρούσα Διδακτορική Διατριβή, πραγματοποιήθηκε σύγκριση και αξιολόγηση δύο συστημάτων ελέγχου της δυναμικής τροχοφόρων οχημάτων, του Ηλεκτρονικού Ελέγχου Ευστάθειας (ESC) και της Τετραδιεύθυνσης (4WS), σε δοκιμές ανοιχτού και κλειστού βρόγχου. Η προσομοίωση των δοκιμών, έγινε με την χρήση μοντέλου 10 βαθμών ελευθερίας για τον υπολογισμό της κίνησης του οχήματος και μοντέλου Magic Formula, για τον υπολογισμό των δυνάμεων των ελαστικοφόρων τροχών. Αναπτύχθηκε μοντέλο οδηγού, το οποίο είναι ικανό να ελέγξει δυναμικά τη διαμήκη ταχύτητα και την εγκάρσια θέση του οχήματος, ώστε το όχημα να ακολουθήσει μια επιθυμητή διαδρομή. Η υλοποίηση του συστήματος Ηλεκτρονικού Ελέγχου Ευστάθειας (ESC) έγινε με βάση της διαθέσιμη βιβλιογραφία. Το ESC εφαρμόζει ροπή πέδησης σε ένα τροχό, έτσι ώστε να αναπτυχθεί η κατάλληλη ροπή εκτροπής και να ελεγχθεί η κίνηση του οχήματος με βάση τις επιθυμίες του οδηγού. Το σύστημα Τετραδιεύθυνσης (4WS) αποτελείται από δύο ελεγκτές για τον υπολογισμό της γωνία διευθύνσεως των οπίσθιων τροχών. Ο πρώτος ελεγκτής είναι κλειστού βρόγχου, και χρησιμοποιεί ως μεταβλητή ελέγχου την απόκλιση της επιθυμητής από τον οδηγό κατάστασης του οχήματος, σε σχέση με την πραγματική κατάσταση του οχήματος. Ο δεύτερος ελεγκτής είναι ανοιχτού βρόγχου και υπολογίζει τη γωνία διευθύνσεως των οπίσθιων τροχών ως γραμμική συνάρτηση της γωνίας διευθύνσεως των εμπρός τροχών και του ρυθμού μεταβολή αυτής. Για την επιλογή των παραμέτρων του μοντέλου οδηγού και των συστημάτων ελέγχου του οχήματος (ESC και 4WS), χρησιμοποιήθηκε αλγόριθμος παραμετρικής βελτιστοποίησης εξελικτικού τύπου. Η υλοποίηση και επίλυση των μοντέλων προσομοίωσης του οχήματος, πραγματοποιήθηκε σε λογισμικό Simulink και αναπτύχθηκε κώδικας παράλληλης επεξεργασίας. Πραγματοποιήθηκε προσομοίωση δύο δοκιμών ανοιχτού βρόγχου και συγκεκριμένα με διέγερση βαθμίδος και με ημιτονοειδή διέγερση (ISO7401) και τριών δοκιμών κλειστού βρόγχου και συγκεκριμένα, σε στροφές με σταθερή ακτίνα καμπυλότητας, σε δοκιμή αποφυγής εμποδίου (IS03888) και σε πραγματική διαδρομή. Σύμφωνα με την αξιολόγηση, το σύστημα τετραδιεύθυνσης (4WS) απέδωσε καλύτερα στις δοκιμές ανοιχτού βρόγχου, ενώ το σύστημα ηλεκτρονικού ελέγχου ευστάθειας (ESC), υπερείχε στις δοκιμές κλειστού βρόγχου. Και στις δύο περιπτώσεις, το όχημα το όποιο ήταν εξοπλισμένο και με σύστημα τετραδιεύθυνσης (4WS) και με σύστημα ηλεκτρονικού ελέγχου ευστάθειας (ESC), υπερείχε των οχημάτων τα οποία ήταν εξοπλισμένα, μόνο με ένα από τα δύο συστήματα.
Η προγνωστική σημασία της ογκομετρίας σε ασθενείς με πολύμορφο γλοιοβλάστωμα
Authors: Ηλιάδης Γεώργιος
Published: January 2014

Σκοπός: Στην παρούσα μελέτη, πραγματοποιήθηκε ογκομετρία με χρήση ηλεκτρονικού υπολογιστή από τα φιλμ των μαγνητικών τομογραφιών και τα αποτελέσματα συσχετίστηκαν με την επιβίωση, προκειμένου να ελεγχθεί η προγνωστική σημασία των προ- και μετεγχειρητικών ογκομετρικών δεδομένων σε ασθενείς με πολύμορφο γλοιοβλάστωμα. Ασθενείς και μέθοδοι: Στη προδρομική αυτή μελέτη συμμετείχαν 65 ασθενείς με πολύμορφο γλοιοβλάστωμα, οι οποίοι υποβλήθηκαν σε ακτινοθεραπεία με ταυτόχρονη και συμπληρωματική χορήγηση τεμοζολομίδης. Για την ογκομετρία χρησιμοποιήθηκαν οι Τ1 και Τ2 ακολουθίες τόσο από την προεγχειρητική όσο και από την μετεγχειρητική μαγνητική τομογραφία. Η ογκομετρία πραγματοποιήθηκε με τη χρήση ειδικού λογισμικού ογκομετρίας. Αποτελέσματα: Στην πολυπαραγοντική ανάλυση αντίστοιχα αναδείχθηκε η προγνωστική σημασία του όγκου του προεγχειρητικού οιδήματος σε σχέση με τη συνολική επιβίωση (p=0,023), της προεγχειρητικής νέκρωσης με την ελεύθερη προόδου της νόσου επιβίωση (p=0,020) και του μετεγχειρητικού υπολειπόμενου όγκου σε σχέση με τη συνολική και την ελεύθερη προόδου της νόσου επιβίωση (p<0,001 και =0,042 αντίστοιχα). Επιπρόσθετα, η πολυπαραγοντική ανάλυση επιβεβαίωσε τη σημασία της ηλικίας και της λειτουργικής κατάστασης του ασθενούς τόσο για τη συνολική όσο και για την ελεύθερη προόδου της νόσου επιβίωση. Συμπεράσματα: Η μέθοδος μας είναι πολύτιμη για την χρησιμοποίηση των απεικονιστικών εξετάσεων, άσχετα από τη μορφή στην οποία διατίθενται, και επιπρόσθετα για την εκμετάλλευση αρχειακού υλικού. Τα αποτελέσματα της παρούσας μελέτης υποδηλώνουν ότι τόσο τα προεγχειρητικά όσο και τα μετεγχειρητικά ογκομετρικά δεδομένα έχουν προγνωστική σημασία για τους ασθενείς με γλοιοβλάστωμα. Περαιτέρω έρευνα απαιτείται προκειμένου να αποσαφηνισθεί η σημασία αυτών των παραμέτρων.
Επίδραση της υπερχοληστερινικής δίαιτας στον προστάτη αδένα του επίμυος
Authors: Πλουμίδου Αικατερίνη
Published: January 2014

Σκοπός: Διαιτητικοί και διατροφικοί παράγοντες έχουν επίδραση στην αιτιολογία της καλοήθους υπερπλασίας του προστάτη (ΚΥΠ) μέσω διαφόρων μηχανισμών όπως λόγω δραστηριότητας ρεδουκτάσης, συμπαθητικού νευρικού συστήματος και συγκεντρώσεων τεστοστερόνης. Ο σκοπός της μελέτης ήταν να εξεταστεί η επίπτωση μιας υπερχοληστερολαιμικής δίαιτας στα επίπεδα των λιποπρωτεϊνών και ορμονών φύλου πλάσματος καθώς και στη μορφολογία του κοιλιακού προστάτη σε επίμυες. Υλικά και μέθοδοι: Τριάντα αρσενικοί επίμυες Wistar ηλικίας 120 ημερών υποβλήθηκαν για 5 μήνες είτε σε καθορισμένη διατροφή πειραματοζώων (15 επίμυες) είτε σε καθορισμένη διατροφή πειραματοζώων εμπλουτισμένη με 4% χοληστερόλη και 1% χολικό οξύ. Το λιπιδαιμικό προφίλ, το προφίλ στεροειδών ορμονών και το βάρος των επιμύων και του κοιλιακού προστάτη μετρήθηκαν. Αποτελέσματα: Το βάρος των επίμυων της HD ομάδας μετά το τέλος του πειράματος δε διέφερε από εκείνο της ομάδας αναφοράς. Ωστόσο η απόλυτη και σχετική τιμή του βάρους του κοιλιακού προστάτη των επιμύων της HD ομάδας ήταν σημαντικά χαμηλότερες από την ομάδα αναφοράς (0.7±0.1 vs 0.8±0.2, p=0.029 and 1.5±0.2 vs 1.8±0.4, p=0.041 αντίστοιχα). Η υπερχοληστερολαιμική δίαιτα προκάλεσε αύξηση της ολικής χοληστερόλης και της λιποπρωτεΐνης LDL, ενώ η HDL και τα επίπεδα των τριγλυκεριδίων ήταν συγκρίσιμα. Η ολική τεστοστερόνη και οιστραδιόλη δε διέφεραν μεταξύ των ομάδων (3.1±2.1 vs 4.8±3.7, p=0.165 and 1.1±0.2 vs 1.1±0.2, p=0.46 αντίστοιχα) αλλά τα ελεύθερα κλάσματά τους μαζί με την SHBG ήταν σημαντικά επηρεασμένα (4.9±5.1 vs 11.8±8.7, p=0.022 0.3±+0.1 vs 0.1±0.05, p<0.001 and 3.3±1.8 vs 4.8±2.1, p=0.05 αντίστοιχα). Ο λόγος ελεύθερης οιστραδιόλης προς ελεύθερη τεστοστερόνη ήταν υψηλότερος στην ομάδα των HD επιμύων σε σχέση με την ομάδα αναφοράς (0.14±0.17 vs 0.03±0.04, p=0.028). Ο ιστός του προστάτη αδένα των επιμύων της ομάδας αναφοράς, σύμφωνα με χρωματισμό από αιματοξυλίνη-ηωσίνη αποκάλυψε πως τα αδένια καλύπτονταν από φυσιολογικό επιθήλιο περιβαλλόμενα από στρώμα που περιλαμβάνει τα βασικά και εκκριτικά κύτταρα. Η HD δίαιτα επηρεάζει σχεδόν καθολικά την ιστολογική δομή του κοιλιακού προστάτη. Παρατηρείται αύξηση του αριθμού και μεγέθους των αδενίων, τα οποία καλύπτονται από υπερπλαστικά εκκριτικά κύτταρα που σχηματίζουν θηλώδεις προσεκβολές ενδοαυλικά. Συμπεράσματα: Η HD δίαιτα και συνεπώς η υπερχοληστερολαιμία προκαλούν σημαντικές αλλαγές στη μορφολογία του προστάτη αδένα επιμύων, στο επίπεδο των ορμονών φύλου και στο λιπιδαμικό προφίλ. Τα ευρήματα συνιστούν το γεγονός ότι η υπερχοληστερολαιμία αλλάζει τη μορφολογία του προστάτη αδένα επηρεάζοντας τον άξονα των στεροειδών ορμονών συμβάλλοντας στη παθογένεση της ΚΥΠ
Προσομοίωση και ανάλυση της συμπεριφοράς υπό ανεμοπίεση και βελτιστοποίηση σχεδιασμού ελαφρών, εύκαμπτων, περατών αγροτικών κατασκευών για προστατευμένες καλλιέργειες
Authors: Γιαννούλης Αναστάσιος
Published: January 2014

Βασικό αντικείμενο της παρούσας ερευνητικής εργασίας αποτέλεσε η καινοτόμος μελέτη της συμπεριφοράς περατών και μη πλαισίων που αλληλεπιδρούν με τον άνεμο δημιουργώντας ζώνες προστασίας καλλιεργειών. Το αντικείμενο της μελέτης βασίστηκε στην φυσική παρατήρηση του τρόπου με τον οποίο τα δέντρα ανταποκρίνονται στη ροή του ανέμου δημιουργώντας ένα δυναμικό σύστημα ανεμοφράκτη. Η δυναμική αυτή συμπεριφορά μελετήθηκε πειραματικά και προσομοιώθηκε αριθμητικά μέσω ελαστικά στηριζόμενων και εύκαμπτων πλαισίων. Εκτενής έλεγχος της διεθνούς βιβλιογραφίας απέδειξε την απουσία αντίστοιχων μελετών. Παρά την πρόσφατη ραγδαία ανάπτυξη της χρήσης περατών πλαστικών καλυμμάτων (πλαστικά δίχτυα) ως υλικών κάλυψης ελαφρών αγροτικών κατασκευών, ο σχεδιασμός και η χρήση τους γίνεται συνήθως εμπειρικά. Η μελέτη των ιδιοτήτων των περατών καλυμμάτων και ο σχεδιασμός βελτιωμένων αγροτικών κατασκευών μπορεί να αποτελέσει αποφασιστικό βήμα για την ανάπτυξη του τομέα των αγροτικών κατασκευών και την φιλική προς το περιβάλλον προστασία της γεωργικής παραγωγής. Αρχικά μελετήθηκε η ροή γύρω από ένα υπερυψωμένο σταθερό πλαίσιο, τα φορτία ανέμου πάνω σε αυτό, καθώς και η επίδραση των αεροδυναμικών χαρακτηριστικών των περατών υλικών κάλυψης στις δυο αυτές παραμέτρους. Στη συνέχεια η μελέτη επικεντρώθηκε σε πλαίσια με ελαστική στήριξη αλλά και εύκαμπτα πλαίσια στα οποία χρησιμοποιήθηκαν ως κάλυψη γεωργικά δίχτυα. Σε κάθε περίπτωση πραγματοποιήθηκαν συγκρίσεις με σταθερά μη περατά πλαίσια ίδιας γεωμετρίας, ώστε να αναδειχθούν τα πλεονεκτήματα που μπορούν να προκύψουν: α) από τη χρήση των γεωργικών διχτυών, β) από την ελαστικότητα του πλαισίου και γ) από τον συνδυασμό των δυο προαναφερθέντων καινοτόμων εφαρμογών. Αριθμητικές προσομοιώσεις πραγματοποιήθηκαν στην παρούσα μελέτη ώστε να ελεγχθεί η δυνατότητα των μεθόδων αυτών να απεικονίσουν με ακρίβεια τη ροή του ανέμου γύρω από τα αντίστοιχα πλαίσια και να υπολογίσουν τις ανεμοπιέσεις που ασκούνται σε αυτά. Συγκρίσεις των αριθμητικών αποτελεσμάτων με πλήρους κλίμακας πειράματα οδήγησαν στην επιβεβαίωση της αξιοπιστίας τους. Ο ολοκληρωμένος σχεδιασμός πλαισίων που αλληλεπιδρούν δυναμικά μέσω ελαστικής στήριξης ή ελαστικότητας με τον άνεμο, σε συνδυασμό με την χρήση των γεωργικών διχτυών, αποδείχθηκε καινοτόμος κατασκευαστική λύση, ικανή να βελτιώσει την αποδοτικότητα, όσον αφορά την παρεχόμενη προστασία, αλλά και να μειώσει τη καταπόνηση και συνεπώς το κόστος συγκριτικά με τις συνήθεις κατασκευές σταθερών και αδιαπέραστων πλαισίων.
Η διαχείριση της συλλογής και της αποθήκευσης των αγαθών στις μυκηναϊκές ανακτορικές επικράτειες της Νότιας ηπειρωτικής Ελλάδας
Authors: Φλούδα Γεωργία
Published: January 2014

Κύριο στόχο της διατριβής αποτέλεσε η ανάλυση ολόκληρου του φάσματος της αποθηκευτικής διαδικασίας μέσω της μελέτης όχι μόνο των ανασκαφικών καταλοίπων, αλλά και των διαθέσιμων πήλινων γραφειοκρατικών μέσων (πήλινων πινακίδων Γραμμικής Β, πήλινων σφραγισμάτων και ενσφράγιστων τεκμηρίων διαχείρισης που συνόδευαν τα αγαθά κατά τη συλλογή και την αποθήκευσή τους). Το γεωγραφικό και το χρονικό πλαίσιο της μελέτης καθορίσθηκαν από την ύπαρξη επιγραφικών τεκμηρίων στα κέντρα διαχείρισης των Μυκηνών, της Τίρυνθος, της Μιδέας, της Πύλου και της Θήβας. Τα συγκεκριμένα πήλινα έγγραφα καλύπτουν την κυρίως «Ανακτορική περίοδο», που εκτείνεται από την Υστεροελλαδική ΙΙΙΑ2 έως το τέλος της Υστεροελλαδικής ΙΙΙΒ περιόδου. Ως δευτερεύων στόχος ετέθη η επανεξέταση της σχέσης της αποθηκευτικής διαδικασίας με την αναδιανομή, προκειμένου να εξαχθούν συμπεράσματα για τον χαρακτήρα της μυκηναϊκής οικονομίας. Η μέθοδος, η οποία εφαρμόσθηκε, είναι η συγκριτική μελέτη των επιγραφικών δεδομένων και των ανασκαφικών συνόλων. Μέσω της εξέτασης των εγγράφων συλλογής και των ενεπίγραφων πήλινων σφραγισμάτων αναδείχθηκαν οι διάφοροι κοινωνικοί φορείς που εμπλέκονταν στη διαχείριση των αγαθών, όπως ο da-mo/δήμος, οι ko-re-te-re και po-ro-ko-re-te-re, οι «συλλογείς» και, κυρίως, οι περιοδεύοντες γραφείς. Από αρχαιολογικής απόψεως προέκυψε η πολυλειτουργικότητα και η ποικιλομορφία των αποθηκευτικών χώρων.
Η διευκόλυνση της ηλεκτρομυογραφικής-βιοανατροφοδοτικής χαλάρωσης του μετωπιαίου μυός μέσω της ελεγχόμενης άσκησης του τετρακεφάλου
Authors: Σφετσιώρης Δημήτριος
Published: January 2014

Αυτή η μελέτη εξετάζει αν η ενισχυμένη με ηλεκτρομυογραφική βιοανατροφοδότηση εξάσκηση ελέγχου του επιπέδου ενεργοποίησης συγκεκριμένου μυός, του τετρακεφάλου, μπορεί να επηρεάσει την χαλάρωση, ενισχυόμενη με ηλεκτρομυογραφική βιοανατροφοδότηση, άλλου μυός, του μετωπιαίου, που δεν μπορεί λόγω θέσης να συμμετάσχει σε οποιαδήποτε κοινή κινητική συνέργια με τον προηγούμενο. Εξήντα ώριμοι υγιείς εθελοντές (27.1 ± 6.94), 20 άνδρες και 40 γυναίκες, εντάχθηκαν τυχαία σε δυο ομάδες, την πειραματική ομάδα (ΠΟ) και την ομάδα ελέγχου (ΟΕ). Τα τριάντα άτομα της πειραματικής ομάδας υποβλήθηκαν σε ελεγχόμενη μέσω ηλεκτρομυογραφικής βιοανατροφοδότησης εξάσκηση του τετρακεφάλου μυός σε ένα υπομέγιστο έργο και στη συνέχεια συμμετείχαν σε ελεγχόμενη με ηλεκτρομυογραφική βιοανατροφοδότηση, βάσει κριτηρίου, δεκάλεπτη χαλάρωση του μετωπιαίου. Τα τριάντα άτομα της ομάδας ελέγχου συμμετείχαν μόνο στην χαλάρωση του μετωπιαίου μυός. Καταγράφηκαν τα εκ της ηλεκτρομυογραφικής βιοανατροφοδότησης προκύπτοντα δεδομένα (root mean square) κάθε ατόμου, κατά την χαλάρωση του μετωπιαίου. Καταγράφηκε το ποσοστό επιτυχίας (ποσοστό του συνολικού χρόνου που το άτομο παρουσίαζε τιμές κάτω από το κριτήριο) τόσο στην Πειραματική Ομάδα όσο και στην Ομάδα Ελέγχου και ελέγχθηκαν οι στατιστικές διαφορές (Mann-Whitney test) μεταξύ των δυο ομάδων. Ελέγχθηκε επίσης, (Mann-Whitney και t-test), η διαφορά των μέσων όρων της πειραματικής ομάδας και της ομάδας ελέγχου, στο συνολικό χρόνο της πειραματικής διαδικασίας και σε διάφορα άλλα χρονικά διαστήματα, έτσι ώστε να εξεταστούν διαφορές συμπεριφοράς των ατόμων των δυο ομάδων στο αρχικό διάστημα της πειραματικής διαδικασίας καθώς και σε διαστήματα στα οποία δεν έχουν παρέμβει παράγοντες όπως η κόπωση, η αδυναμία διατήρησης συγκέντρωσης της προσοχής κ.λ.π. Υπάρχουν στατιστικά σημαντικές διαφορές: μεταξύ της πειραματικής ομάδας και της ομάδας ελέγχου σε ό,τι αφορά στα ποσοστά επιτυχίας (p=.021), στους μέσους όρους των ομάδων στο συνολικό χρονικό διάστημα, (p=.039), στο χρονικό διάστημα των 500 πρώτων δευτερολέπτων) (p=.030). Στην πειραματική ομάδα οι μέσοι όροι μόνο πέντε ατόμων υπερβαίνουν το κριτήριο, ενώ στην ομάδα ελέγχου δεκατριών. Η σχετική συμπεριφορά των ατόμων της πειραματικής ομάδας, που οι μέσοι όροι υπερβαίνουν το κριτήριο είναι ομοιογενής σε αντίθεση με την συμπεριφορά των ατόμων της ομάδας ελέγχου. Καταγράφονται αντίθετες συμπεριφορές των δυο ομάδων συναρτήσει του χρόνου. Στο αρχικό διάστημα τα περισσότερα άτομα κάθε ομάδας (73.33% για την ΠΟ και 56.66% για την ΟΕ) τείνουν να ελαττώνουν το επίπεδο ενεργοποίησης του μετωπιαίου μυός, ενώ, αντίθετα, στο τελικό διάστημα η τάση και στις δυο ομάδες (63.33% και για τις δυο), είναι αυξητική. Τα αποτελέσματα δείχνουν ότι η πειραματική ομάδα που είχε υποβληθεί σε ελεγχόμενη εξάσκηση του τετρακεφάλου μυός είχε καλύτερο έλεγχο του μετωπιαίου μυός στην επιλεγμένη δοκιμασία και με το συγκεκριμένο κριτήριο.
Αλληλεπίδραση μεταλλικών ιόντων με το αντικαρκινικό αντιβιοτικό μπλεομυκίνη
Authors: Μουζοπούλου Βαρβάρα
Published: January 2014

Στην παρούσα διατριβή μελετήθηκε η αλληλεπίδραση των μεταλλικών ιόντων Ru(II), Ga(III) και Th(IV) με το αντικαρκινικό αντιβιοτικό μπλεομυκίνη (BLM) και επιπλέον για το Ru(II) μελετήθηκε η αλληλεπίδραση των συμπλόκων Ru(ΙΙ)-BLM με το Ο2 και η κυτταροστατική τους δράση. Συγκεκριμένα για τα προκύπτοντα σύμπλοκα εξετάστηκε η σφαίρα σύνταξης των μετάλλων με διάφορες φασματοσκοπικές μεθόδους ανάλογα με την περίπτωση (NMR, rRaman, ES-MS, CD). Συγκεκριμένα το Ru(II) συμπλέκεται με την BLM σε χαμηλό pH (pH=3.5) σχηματίζοντας ένα πρώτο σύμπλοκο το οποίο στην συνέχεια μετατρέπεται στο τελικό σύμπλοκο. Σ’ αυτό το μέταλλο συμπλέκεται με τέσσερις Ν-υποκαταστάτες της BLM: στο Ν1 της πυριμιδίνης, στο Ν3 του ιμιδαζολίου, στο αμίδιο της ιστιδίνης και στην δευτεροταγή αμίνη της β-άμινο-αλανίνης. Σε pH=7 το Ru(II) σχηματίζει ένα διαφορετικό πρώτο σύμπλοκο το οποίο μετατρέπεται πάλι σ’ ένα τελικό σύμπλοκο (διαφορετικό από το pH=3.5). Σ’ αυτό, στην σφαίρα σύνταξης του μετάλλου προστίθεται ένας 5ος Ν-υποκαταστάτης, η τελική αμίνη της β-άμινο-αλανίνης. Και τα δύο παραπάνω τελικά σύμπλοκα Ru(ΙΙ)-BLM (σε pH=3.5 και σε pH=7) συμπλέκουν και ενεργοποιούν το Ο2, σχηματίζοντας μ-όξο διπυρηνικά σύμπλοκα (BLM-Ru-O-Ru-BLM). Τα δύο μεταλλικά κέντρα φαίνεται να βρίσκονται σε οξειδωτική κατάσταση IV. Οι δοκιμασίες κυτταροτοξικότητας έδειξαν ότι τα σύμπλοκα είναι σταθερά στο κυτταρικό περιβάλλον, δεν εκτοπίζονται από σίδηρο ή χαλκό. Το Th(IV) αλληλεπιδρά με την BLM σε όξινο pH (pH=2.5) σχηματίζοντας ένα μη σταθερό σύμπλοκο. Τα σημεία σύμπλεξης βρέθηκαν ότι είναι το Ν1 της πυριμιδίνης, το Ν3 του ιμιδαζολίου και το αμίδιο της β-υδρόξυ-ιστιδίνης. Το Ga(III) με την BLM σχηματίζει ένα σταθερό σύμπλοκο σε pH=7. Η σφαίρα σύνταξης του γαλλίου περιλαμβάνει πέντε Ν-υποκαταστάτες της BLM: το Ν1 της πυριμιδίνης, το Ν3 του ιμιδαζολίου, το αμίδιο της ιστιδίνης και την δευτεροταγή και πρωτοταγή αμίνη της β-άμινο- αλανίνης. Από τις τρεις μελετούμενες μεταλλομπλεομυκίνες, μόνο οι Ru-BLM και Ga-BLM εμφανίζουν βιολογικό ενδιαφέρον και μπορούν να βρουν κάποια κλινική εφαρμογή, διότι αυτές μόνο φαίνεται να μπορούν να υπάρξουν στο κυτταρικό περιβάλλον.
Επιδημιολογία των εξωτερικών αιτιών κάκωσης σε παιδιά προεφηβικής και εφηβικής ηλικίας στην περιοχή της Θράκης
Authors: Γλάνια Τριανταφυλλιά
Published: January 2014

Οι τραυματισμοί παραμένουν μεγάλο πρόβλημα των αναπτυγμένων και αναπτυσσόμενων χωρών. Ανάμεσα στις χώρες αυτές βρίσκεται και η Ελλάδα που, ενώ τα ποσοστά παιδικών - εφηβικών τραυματισμών και θανάτων από τραύματα μειώθηκαν σε σχέση με προηγούμενες δεκαετίες, παραμένουν ακόμα υψηλά σε σύγκριση με άλλες ευρωπαϊκές χώρες. Η συγκεκριμένη έρευνα είχε ως στόχο τη μελέτη των εφηβικών ακούσιων τραυματισμών στη Θράκη. Συγκεκριμένα, εξέτασε εάν υπήρχε συσχετισμός μεταξύ των παραγόντων κινδύνου (τάξη, ύψος, βάρος, ΒΜΙ, φύλο, τόπο διαμονής, ιθαγένεια, αριθμό αδελφών, διαμονή και με δύο γονείς, σπουδές μητέρας, σπουδές πατέρα, κοινωνική ομάδα) που χρησιμοποιήθηκαν στην έρευνα, και των εξαρτώμενων μεταβλητών: 1. δευτερεύοντα ατυχήματα, 2. σοβαρά τραύματα που απαίτησαν τη μεταφορά παιδιού στα επείγοντα, και 3. σοβαρά τραύματα που οδήγησαν στην εισαγωγή του παιδιού σε νοσοκομείο. Το δείγμα αποτέλεσαν 1516 παιδιά γυμνασίου στη Θράκη που συμπλήρωσαν ένα ανώνυμο ερωτηματολόγιο σχετικά με την αιτία, το είδος τραύματος, το σημείο του σώματος που τραυματίστηκε, τη δραστηριότητα πριν από το συμβάν, το χώρο όπου συνέβη το τραύμα και το αποτέλεσμα του τραύματος. Το συνολικό ερωτηματολόγιο στοιχειοθετήθηκε από την ερευνητική ομάδα και περιείχε επίσης το «Ερωτηματολόγιο Δυνατοτήτων και Δυσκολιών» σε μια προσπάθεια να διερευνηθεί πιθανή σχέση προβλημάτων υπερκινητικότητας, διαγωγής, προβλημάτων στις σχέσεις με συνομηλίκους ή συναισθηματικών διαταραχών και ακούσιων τραυμάτων. Τα αποτελέσματα έδειξαν ότι τα νεαρότερα αγόρια (Α’ γυμνασίου) τραυματίζονται περισσότερο και σοβαρότερα. Ομάδα υψηλού κινδύνου τραυματισμών ήταν οι παλινοστούντες, ενώ αντίθετα οι μουσουλμάνοι είχαν τις μισές πιθανότητες των χριστιανών να τραυματιστούν. Μεγαλύτερο κίνδυνο αντιμετώπισαν και τα παιδιά των οποίων οι γονείς είχαν ανώτατες σπουδές. Πρόσθετα, τα παιδιά με προβλήματα διαγωγής ή υπερκινητικότητα φάνηκε να αντιμετωπίζουν περισσότερα και σοβαρότερα τραύματα. Δεδομένου ότι τα σοβαρά τραύματα μπορούν να οδηγήσουν σε σοβαρά προβλήματα υγείας ή ακόμα και σε ανικανότητα, προσοχή πρέπει να δοθεί στους παράγοντες κινδύνου που επιτείνουν τους σοβαρούς τραυματισμούς
Παραγωγή αρτοσκευασμάτων ελεύθερων γλουτένης
Authors: Σαμπάνης Δημήτριος
Published: January 2014

Σκοπός της παρούσας διατριβής ήταν η παρασκευή αρτοσκευασμάτων ελεύθερων γλουτένης με υψηλά ποιοτικά χαρακτηριστικά και αναβαθμισμένη διατροφική αξία και η μελέτη των μεταβολών τόσο της ρεολογίας του ζυμαριού όσο και των ποιοτικών χαρακτηριστικών των τελικών προϊόντων. Μελετήθηκε επίσης η χρήση πρόσθετων υλικών (σταφιδίνης, υδροκολλοειδών, διαιτητικών ινών, πρωτεϊνών) ώστε το τελικό προϊόν, μετά τον κλιβανισμό του, να διαθέτει ποιοτικά χαρακτηριστικά ανάλογα του συμβατικού άρτου. Στο θεωρητικό μέρος της διατριβής παρουσιάστηκαν τα προβλήματα που προκαλούνται από την κοιλιακή πάθηση (κοιλιοκάκη) και πραγματοποιήθηκε εκτενής ανασκόπηση της βιβλιογραφίας σχετικά με την παραγωγή ελεύθερων γλουτένης αρτοσκευασμάτων με βάση τον ρόλο των βασικών (άλευρο, μαγιά, νερό, αλάτι) και δευτερευόντων (π.χ. σάκχαρα, λιπαρά, πρόσθετες ουσίες) συστατικών της συνταγής και τα στάδια παραγωγής του συμβατικού άρτου. Αντικείμενο των πειραμάτων ήταν η μελέτη της σταδιακής αντικατάστασης του αλεύρου σίτου από μη γλουτενούχα άλευρα (ρυζιού, αραβοσίτου, σόγιας) και η μελέτη των μεταβολών των φυσικοχημικών χαρακτηριστικών του αλεύρου, των ρεολογικών χαρακτηριστικών του ζυμαριού και των ποιοτικών χαρακτηριστικών του τελικού προϊόντος, αυξανομένου του ποσοστού αντικατάστασης του αλεύρου σίτου (0, 10, 20, 30, 40, 50%). Στη συνέχεια με προκαταρκτικά πειράματα που πραγματοποιήθηκαν επιλέχθηκε η βασική συνταγή άρτου ελεύθερου γλουτένης (άλευρο ρυζιού: 25 %, άμυλο καλαμποκιού: 75 %, νερό: 70 %, μαγιά: 2 %, αλάτι: 2 %, ζάχαρη: 4 %, ηλιέλαιο: 4 %) και οι βέλτιστες συνθήκες της πειραματικής διαδικασίας (χρόνος ζύμωσης: 35 min, χρόνος κλιβανισμού: 30 min, θερμοκρασία κλιβανισμού: 200 ?C, χρόνος διατήρησης: μέχρι 6 ημέρες). Επειδή η προσθήκη της υδροξυπροπυλομέθυλοκυτταρίνης (HPMC) και ινών καλαμποκιού παρείχε τα καλύτερα αποτελέσματα αποφασίστηκε να προχωρήσει η μελέτη σε βελτιστοποίηση του προϊόντος με χρήση μεθοδολογίας επιφανειών απόκρισης (RSM) και να υπολογιστούν οι ταυτόχρονες επιδράσεις δύο μεταβλητών στις ιδιότητες του άρτου (ειδικός όγκος, σκληρότητα της ψίχας και ολική αποδοχή κατά την οργανοληπτική εξέταση). Στα δείγματα άρτου που παρουσίασαν τα καλύτερα ποιοτικά χαρακτηριστικά ελέγχθηκε, κατά τη διάρκεια της αποθήκευσης η μεταβολή της σκληρότητας που αποτελεί ένδειξη του ρυθμού μπαγιατέματος. Επιπλέον, εξετάστηκε η επίδραση των διαφόρων συστατικών στη συμπεριφορά του ζυμαριού μέσω του προσδιορισμού μετατροπής φάσεων με μετρήσεις διαφορικής θερμιδομετρίας (DSC). Τέλος, μελετήθηκε η μικροδομή, η ανάπτυξη δικτύου στο ελεύθερο γλουτένης ζυμάρι καθώς και η κατανομή των μορίων του αμύλου μέσα σε αυτό με μετρήσεις σε ηλεκτρονικό μικροσκόπιο (SEM)
Μελέτη επίδοσης ασύρματων συστημάτων πολλαπλών λήψεων (SIMO) σε συσχετισμένα κανάλια διαλείψεων weibull
Authors: Παπαδημητρίου Ζαφειρώ
Published: January 2014

Στα πλαίσια της παρούσας Διδακτορικής Διατριβής εξήχθησαν οι καινοτόμες στατιστικές εκφράσεις της κατανομής Weibull τριών και τεσσάρων μεταβλητών τυχαίας συσχέτισης. Συγκεκριμένα, προέκυψαν με τη χρήση απειροσειρών η συνάρτηση πυκνότητας πιθανότητας, η αθροιστική συνάρτηση κατανομής, οι ροπές και οι ροπογεννήτρια συνάρτηση. Επιπρόσθετα, μελετήθηκαν και τα μοντέλα σταθερής και εκθετικής συσχέτισης ως υποπεριπτώσεις. Η θεωρητική αυτή ανάλυση εφαρμόστηκε ακολούθως στη μελέτη επίδοσης διαφορικών δεκτών μεγίστου λόγου και επιλογής για τους οποίους εξήχθησαν ποικίλλες μετρικές επίδοσης όπως η ποσότητα διαλείψεων, η μέση πιθανότητα σφάλματος Bit και η πιθανότητα διακοπής επικοινωνίας θεωρώντας τυχαίους πίνακες συμμεταβλητότητας. Μελετήθηκε κατά αυτόν τον τρόπο η απόδοση και η συμπεριφορά των εν λόγω συστημάτων κατά τη μεταβολή διαφόρων παραμέτρων. Τα θεωρητικά αποτελέσματα συμπληρώθηκαν και από αντίστοιχα αποτελέσματα προσομοίωσης μέσω ΗΥ για λόγους επαλήθευσης της ορθότητας της ανάλυσης